Vrou sterf toe brandstof in huis ontplofArgieffoto ŉ Vrou het naby Butterworth in die Oos-Kaap tydens ŉ brand in haar huis verkool, het die polisie Saterdag gesê. “Die vrou was besig om brandstof te meng vir haar tweeslag-grassnyer,” het kapt. Jackson Manatha, woordvoerder van die polisie, gesê. “Sy het die brandstof gemeng langs ŉ paraffienverwarmer wat in die huis gebrand het.” Daar was ŉ ontploffing en ŉ brand het uitgebreek. “Die kinders kon ongedeerd ontsnap, maar die 47-jarige ma was in die huis vasgekeer,” het Manatha bygevoeg. “Sy het in die brand omgekom.” Haar kinders het gesê sy wou Saterdagoggend die gras sny.